CELEX: 32021D0787
Language: hr
Date: 2021-05-12 00:00:00
Title: Provedbena odluka Komisije (EU) 2021/787 оd 12. svibnja 2021. o ovlašćivanju Litve da odbije odobriti oslobođenje od trošarine za određene vodice za ispiranje usta i kozmetičke proizvode koji sadržavaju alkohol u skladu s Direktivom Vijeća 92/83/EEZ (priopćeno pod brojem dokumenta C(2021)3260) (Vjerodostojan je samo tekst na litavskom jeziku)

17.5.2021   
               
               
                  HR
               
               
                  Službeni list Europske unije
               
               
                  L 173/3
               
            
         PROVEDBENA ODLUKA KOMISIJE (EU) 2021/787
         оd 12. svibnja 2021.
         o ovlašćivanju Litve da odbije odobriti oslobođenje od trošarine za određene vodice za ispiranje usta i kozmetičke proizvode koji sadržavaju alkohol u skladu s Direktivom Vijeća 92/83/EEZ
         
            
               (priopćeno pod brojem dokumenta C(2021)3260)
            
         
         (Vjerodostojan je samo tekst na litavskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 92/83/EEZ od 19. listopada 1992. o usklađivanju struktura trošarina na alkohol i alkoholna pića (1), a posebno njezin članak 27. stavak 5.,
         budući da:
         
                     (1)
                  
                  
                     Svrha je Direktive 92/83/EEZ stvoriti uvjete u području oporezivanja alkohola i alkoholnih pića kojima se osigurava uspostava i funkcioniranje unutarnjeg tržišta. U članku 27. stavku 1. Direktive 92/83/EEZ navedeni su proizvodi obuhvaćeni tom direktivom, koje države članice trebaju osloboditi od trošarina. Člankom 27. stavkom 1. točkom (b) Direktive 92/83/EEZ predviđa se oslobođenje za denaturirane proizvode obuhvaćene tom Direktivom koji se upotrebljavaju za proizvodnju bilo kojeg proizvoda koji ne služi za prehranu ljudi. Sustav utvrđen Direktivom 92/83/EEZ jest sustav uzajamnog prihvaćanja. Nakon što je proizvod iz članka 27. stavka 1. točke (b) Direktive 92/83/EEZ oslobođen od plaćanja trošarine u bilo kojoj državi članici, može se slobodno kretati u cijeloj Uniji bez obveze plaćanja trošarine. Člankom 27. stavkom 5. Direktive 92/83/EEZ dopušta se državama članicama da odbiju odobriti takvo oslobođenje ako je predmetni proizvod razlog utaje, izbjegavanja ili zlouporabe.
                  
               
                     (2)
                  
                  
                     Dopisom od 3. lipnja 2016. Litva je obavijestila Komisiju, u skladu s člankom 27. stavkom 5. Direktive 92/83/EEZ, o tome da odbija odobriti oslobođenje od trošarine predviđeno člankom 27. stavkom 1. točkom (b) Direktive 92/83/EEZ za etilni alkohol denaturiran izopropilnim alkoholom s 10 litara ili manje na 1 hektolitar apsolutnog etilnog alkohola, koji se upotrebljava u određenim vodicama za ispiranje usta i kozmetičkim proizvodima koji sadržavaju alkohol („predmetni proizvodi”). Litva smatra da su predmetni proizvodi bili razlog utaje, izbjegavanja i zlouporabe u Litvi.
                  
               
                     (3)
                  
                  
                     Komisija je 15. lipnja 2016. proslijedila dopis Litve drugim državama članicama i pozvala ih da dostave svoje primjedbe.
                  
               
                     (4)
                  
                  
                     Na sastanku Odbora za trošarine 8. studenoga 2016. države članice složile su se da projektna skupina Fiscalis za rješenja za dovršetak rada na aranžmanima za potpuno i djelomično denaturirani alkohol treba ispitati formulacije za denaturiranje koje se koriste u kozmetičkim proizvodima i proizvodima za osobnu njegu te dati mišljenje o formulaciji koja je primjerena za te proizvode. Odlučeno je da će Odbor ponovno razmotriti to pitanje nakon mišljenja projektne skupine Fiscalis. Projektna skupina Fiscalis navela je da se ista formulacija koja se upotrebljava u predmetnim proizvodima upotrebljava u mnogim drugim proizvodima koji ne služe za prehranu ljudi. Međutim, zbog tih drugih proizvoda nije došlo do utaje, izbjegavanja ili zlouporabe. Oporezivanje svih proizvoda denaturiranih tom formulacijom bilo bi stoga neproporcionalno. Komisija je stoga dopisom od 21. siječnja 2019. pozvala Litvu da dostavi detaljan opis predmetnih proizvoda umjesto formulacije za denaturiranje.
                  
               
                     (5)
                  
                  
                     Litva je dopisom od 21. kolovoza 2019. dostavila dodatne informacije o predmetnim proizvodima. Komisija je o tome obavijestila ostale države članice. Litva je u dopisu objasnila da su predmetni proizvodi vodice za ispiranje usta s robnim markama „Classic” i „Crystal” s volumnim udjelom alkohola od približno 20 % te kozmetički proizvodi koji sadržavaju alkohol s robnim markama „Yellow”, „Citrus”, „Green”, „Citrina”, „Red”, „Avietė”, „Blue” i „Juodieji serbentai” s volumnim udjelom alkohola od približno 60 %. Predmetni proizvodi ne koriste se u higijenske ili kozmetičke svrhe navedene na oznaci. Prema tom dopisu, gospodarski subjekti te proizvode zapravo prodaju ranjivim skupinama litavskog stanovništva za konzumaciju kao opojna alkoholna pića bez uklanjanja toksičnog denaturanta, što šteti zdravlju ljudi. Predmetni proizvodi upotrebljavaju se za prehranu ljudi te Litva stoga smatra da se na njih ne bi trebalo primjenjivati oslobođenje od trošarine. Litva je u dopisu zaključila da to dovodi do zlouporabe iz članka 27. Direktive 92/83/EEZ.
                  
               
                     (6)
                  
                  
                     Osim toga, Litva je procijenila da je od 2009. do 2016. ukupna količina predmetnih proizvoda prodanih na litavskom tržištu iznosila otprilike 1 500 000 litara, što iznosi otprilike 11 500 000 EUR izgubljenih prihoda od trošarina, ili 1 % ukupnih prihoda od trošarina na etilni alkohol u Litvi tijekom tog razdoblja. Litva je zaključila da to dovodi do zlouporabe, utaje i izbjegavanja iz članka 27. Direktive 92/83/EEZ.
                  
               
                     (7)
                  
                  
                     Na sastanku Odbora za trošarine 15. studenoga 2019. države članice raspravljale su o oporezivanju tih proizvoda i dokazima koje je Litva dostavila o utaji, izbjegavanju i zlouporabi. Države članice izrazile su potporu rješavanju tog pitanja u Litvi. Nadalje, države članice složile su se da postoji ozbiljan rizik da bi gospodarski subjekti mogli lako izmijeniti robnu marku predmetnih proizvoda ili izvršiti druge izmjene kako bi zaobišli činjenicu da im je odbijeno odobrenje oslobođenja u skladu s člankom 27. stavkom 1. točkom (b) Direktive 92/83/EEZ.
                  
               
                     (8)
                  
                  
                     Komisija smatra da konzumacija predmetnih proizvoda kao opojnih alkoholnih pića predstavlja njihovu nepravilnu uporabu s ozbiljnim negativnim posljedicama za zdravlje ljudi i porezne prihode.
                  
               
                     (9)
                  
                  
                     Gospodarski subjekti koji stavljaju na tržište predmetne proizvode imaju koristi od povoljnijeg režima trošarina od onog koji se primjenjuje na alkoholna pića. Litva je također dokazala znatan gubitak prihoda od trošarina na etilni alkohol koji se upotrebljava u predmetnim proizvodima. Na temelju dokaza koje je dostavila Litva, a koje nije jednostavno pribaviti, i na temelju procjena izgubljenih prihoda od trošarina, Komisija smatra da su predmetni proizvodi razlog utaje, izbjegavanja i zlouporabe.
                  
               
                     (10)
                  
                  
                     S obzirom na to da su predmetni proizvodi razlog utaje, izbjegavanja i zlouporabe, Litvi bi trebalo odobriti da odbije odobriti oslobođenje za te proizvode u skladu s člankom 27. stavkom 1. točkom (b) Direktive 92/83/EEZ.
                  
               
                     (11)
                  
                  
                     Nadalje, Komisija smatra da bi gospodarski subjekti koji proizvode predmetne proizvode mogli lako zaobići odbijanje dodjele oslobođenja na temelju članka 27. stavka 1. točke (b) Direktive 92/83/EEZ izmjenom nekog elementa predmetnih proizvoda, kao što je robna marka. Kako bi se spriječilo takvo izbjegavanje mjera, Litvi bi trebalo odobriti i odbijanje odobravanja takvog izuzeća za sve slične tekuće kozmetičke proizvode koji sadržavaju alkohol i vodice za ispiranje usta koji se konzumiraju kao alkoholna pića.
                  
               
                     (12)
                  
                  
                     Mjere predviđene u ovoj Odluci u skladu su s mišljenjem Odbora za trošarine,
                  
               DONIJELA JE OVU ODLUKU:
         
            Članak 1.
            Litvi se daje ovlaštenje da odbije odobriti oslobođenje od usklađenih trošarina za etilni alkohol denaturiran izopropilnim alkoholom s 10 litara ili manje na 1 hektolitar apsolutnog etilnog alkohola, koji se upotrebljava za proizvodnju sljedećih tekućih kozmetičkih proizvoda koji sadržavaju alkohol i vodica za ispiranje usta, ili drugih sličnih tekućih kozmetičkih proizvoda koji sadržavaju alkohol i vodica za ispiranje usta, koji nisu namijenjeni za prehranu ljudi, ali se konzumiraju kao alkoholna pića:
            
                        (a)
                     
                     
                        vodice za ispiranje usta s volumnim udjelom alkohola većim od 20 % s robnim markama „Classic” i „Crystal”;
                     
                  
                        (b)
                     
                     
                        kozmetički proizvodi s volumnim udjelom alkohola većim od 60 % s robnim markama „Yellow”, „Citrus”, „Green”, „Citrina”, „Red”, „Avietė”, „Blue” i „Juodieji serbentai”.
                     
                  
         
            Članak 2.
            Ova je Odluka upućena Republici Litvi.
         
         
            Sastavljeno u Bruxellesu 12. svibnja 2021.
            
               
                  Za Komisiju
               
               Paolo GENTILONI
               
                  Član Komisije
               
            
         
         
            (1)  SL L 316, 31.10.1992., str. 21.